**Likumprojekta „Grozījums Krimināllikumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts “Grozījums Krimināllikumā” (turpmāk – likumprojekts) ir izstrādāts saistībā ar grozījumiem Informācijas tehnoloģiju drošības likuma 6.1 pantā par atbildīgu drošības nepilnības atklāšanas procesu (turpmāk – AA process), pamatojoties uz Aizsardzības ministrijas iniciatīvu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Informācijas tehnoloģiju drošības likuma 6.1pants tiek papildināts ar AA procesu, kas sniedz iespēju valsts un pašvaldību institūciju informācijas sistēmu vai elektronisko sakaru tīklu drošības nepilnību (turpmāk – drošības nepilnība) atklāšanā iesaistīties ikvienam interesentam, ētiskajam hakerim vai pētniekam (turpmāk – persona).AA process nosaka personas tiesības un pienākumus, veicot drošības nepilnības atklāšanu, ziņošanu un informācijas atklāšanu. Grozījumi Informācijas tehnoloģiju drošības likumā ir ciešā sasaistē ar Krimināllikuma 241. pantā noteikto atbildību par patvaļīgu piekļūšanu automatizētajai datu apstrādes sistēmai, jo gadījumā, ja persona vēlas iesaistīties drošības nepilnības atklāšanā, tai stingri jāievēro Informācijas tehnoloģiju drošības likumā noteiktais AA process. Iesaistoties drošības nepilnības atklāšanā, persona piekļūst automatizētas datu apstrādes sistēmas resursiem, pārvarot sistēmas aizsardzības līdzekļus. Pašreizējā Krimināllikuma 241. panta trešā daļa nosaka, ka persona saskaņā ar Krimināllikumu nav tiesīga piekļūt iepriekš minētajiem resursiem un, to izdarot, personai iestājas kriminālatbildība.Krimināllikuma Vispārīgās daļas 58. panta ceturtā daļa nosaka, ka personu no kriminālatbildības var atbrīvot arī šā likuma Sevišķajā daļā īpaši paredzētajos gadījumos.Likumprojekta mērķis ir papildināt Krimināllikuma Sevišķās daļas 241. pantu ar ceturto daļu, nosakot, ka persona tiks atbrīvota no atbildības par 241. panta trešajā daļā minētajām darbībām, ja tās būs veiktas, iesniedzot atbildīgas atklāšanas ziņojumu kompetentajai Drošības incidentu novēršanas institūcijai ([Latvijas Universitātes Matemātikas un informātikas institūt](http://www.lumii.lv/)a struktūrvienībai – Informācijas tehnoloģiju drošības incidentu novēršanas institūcijai CERT.LV vai Militārās izlūkošanas un drošības dienestam) par drošības nepilnību sistēmās, kas apstrādā informāciju, kura saistīta ar valsts politisko, ekonomisko, militāro, sociālo vai citu drošību.AA procesa ietvaros atbildība gulstas uz personu, kurai ir ļoti uzmanīgi jāvērtē ikviena sava darbība, tiklīdz kā tiek atrasta kāda drošības nepilnība vai skaidra norāde uz to, tad personai sava darbība ir jāpārtrauc un nekavējoties ir jāiesniedz informācija kompetentajai Drošības incidentu novēršanas institūcijai. Ja persona neapstājas, bet cenšas savākt vairāk pierādījumu un pārbaudīt drošības nepilnības ietekmi, tad tās rīcība vairs nav klasificējama kā atbildīga un persona ir saucama pie likumā noteiktās atbildības.Nepieciešams uzsvērt, ka AA process nekādā veidā personu automātiski nepasargās no atbildības, jo jebkura valsts vai pašvaldības institūcija varēs vērsties tiesību aizsargājošajās iestādēs, ja institūcija uzskatīs, ka persona nav ievērojusi likumā noteikto AA procesu. Turklāt minētā garantija par personas atbrīvošanu no kriminālatbildības neattiecas  un neregulē zaudējumu piedziņu civiltiesiskā kārtībā. Respektīvi, ja AA procesa ietvaros tiek nodarīti zaudējumi sistēmu īpašniekiem, turētājiem vai tiesiskajiem valdītājiem, viņiem ir tiesības vērsties pret personu civiltiesiskā kārtībā. AA procesu un atbildīgas atklāšanas ziņojuma saturu noteiks Ministru kabineta noteikumi, kuri tiks izdoti, pamatojoties uz Informācijas tehnoloģiju drošības likumu. Ziņojuma saturā būs noteikts iegūstamo pierādījumu kopums, pierādījumu fiksēšanas veids un apjoms, kurš personai jāiesniedz, lai tās rīcība tiktu vērtēta AA procesa ietvaros. Ja persona, atklājot drošības nepilnību, neievēros AA procesa ietvaros noteiktās prasības, tā atbildēs saskaņā ar Krimināllikuma 241. panta trešo daļu. |
| 3. | Projekta izstrādē iesaistītās institūcijas | Projektu izstrādāja Aizsardzības ministrija un CERT.LV. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Visas valsts un pašvaldību iestādes (tajā skaitā tiesību aizsargājošās iestādes), ikviena fiziska persona, kura vēlas iesaistīties drošības nepilnības atklāšanā. |
| 2. | Tiesiskā regulējuma ietekme uz tautsaimniecību un administratīvo slogu | Nav. |
| 3. | Administratīvo izmaksu monetārs novērtējums | Nav. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts sabiedriskajai apspriešanai publicēts Aizsardzības ministrijas mājaslapas sadaļā „Sabiedrības līdzdalība”.  |
| 2. | Sabiedrības līdzdalība projekta izstrādē | Likumprojekta izstrādē tika iesaistīti gan informācijas tehnoloģiju, gan krimināltiesību eksperti.  |
| 3. | Sabiedrības līdzdalības rezultāti | Likumprojekts konceptuāli atbalstīts. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Vispārējās jurisdikcijas tiesas Latvijā, kuras tiesvedības procesā izspriedīs tiesu, ņemot vērā Informācijas tehnoloģiju drošības likumā noteikto AA procesu. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav. |
| 3. | Cita informācija | Nav |

Aizsardzības ministrs R. Bergmanis

Vīza: Valsts sekretārs J. Garisons

748

16.05.2016 15:03:00

Z. Beļavska, 67335354

zane.belavska@mod.gov.lv